Støttearrangementet i Fjerritslev byder på følelser, fadøl, fest - og naturligvis penge.

Flaget blafrer i de små vindsus, der lige akkurat sniger sig gennem døråbningen ind til den store hal. Selvom det normalt er Dannebrog, der hejses ved Idrætscenter Jammerbugt, så er det de blå-gule farver, der dominerer lørdag formiddag. Det ukrainske flag hænger nemlig flere steder i og omkring hallen, hvor hele egnen er inviteret til støttearrangement for Ukraine. -	Det er så vildt det her. Jeg er bare så glad, siger Michael Christophersen, der er idémanden bag ’Fjerritslev for Ukraine’. Gavmilde nordjyder Michael Christophersen har sammen med en gruppe frivillige ildsjæle fra Fjerritslev og omegn taget initiativ til støttearrangementet. I ni dage har de arbejdet intenst for at få begivenheden til at lykkes, og med hjælp fra Michael Christophersens netværk har de indsamlet midler til at kunne bespise 1000 gæster til arrangementet. -	Det er så utrolig tragisk, det der sker i Ukraine i øjeblikket. Det sker i vores baghave, og flere fra vores lokalområde er direkte berørt af det, da de har familie og venner i Ukraine. Hvis man har overskud til at gøre en lille forskel, så skal man gøre det, og det er baggrunden for, at jeg gået ind i det her. Det er gratis at deltage i arrangementet. Dog er forventningen, at de deltagende donerer et beløb af valgfri størrelse som støtte til Ukraine. -	Som enkeltstående arrangement er signalværdien måske til at overse, men summen af støttearrangementer, demonstrationer, indsamlinger og praktisk hjælp viser tydeligt, at Danmark står bag Ukraine, fastslår Michael Christophersen. Tavlen tæller Julia Shevchenko Jensen fra Klim er én blandt mange ukrainere, der er bosat i lokalområdet. Selvom hun har boet og arbejdet i Danmark i mange år, så har hun stadig mange familiemedlemmer i det krigshærgede land. -	Jeg kan slet ikke beskrive, hvor rørt og taknemmelig jeg er over den store opbakning. Det tænder lys i mørket, siger hun. Hun er dybt taknemmelig over den opbakning og støtte, hun i denne tid oplever fra lokalbefolkningen. Derfor har hun sagt ja til at holde tale foran de mange fremmødte. -	Jeg er så stolt over at bo i et land, der vil støtte min familie og andre i Ukraine, siger Julia Shevchenko Jensen Pengesummen på tavlen bagerst i hallen stiger i takt med at fadøllene hældes op. Der er god mulighed for, at det kan fortsætte opad, for festen slutter først, når sidste mand er gået. -	Jeg håber, at tallet skal blive så stort, at det ikke kan være på skærmen deroppe, siger Michael Christophersen.